Publication: Magyar Közlöny
Issue: MK-2005-89 (Year: 2005, Number: 89)
Era: 2004-2010
Section: Magyarországon lásd még a 73/2003.(XI.13.)GKM-FVM együttes rendelettel módosított 52/2003.(VIII.15.)GKM-
Paragraph Index: 1395

b) képes megakadályozni az acetilén bomlásának terjedését a porózus anyagban. Az oldószer nem támadhatja meg a nyomástartó tartályt. Az előzőekben felsorolt követelményeket – az oldószerre vonatkozók kivételével – az UN 3374 oldószermentes acetilénhez használt nyomástartó tartályokra is alkalmazni kell. 6.2.1.1.3 A köteget alkotó nyomástartó tartályokat szerkezeti szerelvényekkel kell egységbe építeni. A nyomástartó tartályokat úgy kell rögzíteni, hogy se a szerkezeti szerelvényekhez képest ne mozdulhassanak el, se oly módon, ami veszélyes helyi feszültség halmozódást okozna. A gyűjtőcsöveket úgy kell kialakítani, hogy ütésekkel szemben védve legyenek. A 2T, 2TF, 2TC, 2TO, 2TFC és 2TOC osztályozási kód alá tartozó cseppfolyósított, mérgező gázok esetén megfelelő eszközzel biztosítani kell, hogy minden egyes nyomástartó tartály külön tölthető legyen és a szállítás alatt tartalmuk egymással ne cserélődhessen ki. 6.2.1.1.4 Kerülni kell a különböző fémek érintkezését, ami a galvanikus hatás folytán károsodást okozhat. 6.2.1.1.5 A mélyhűtött, cseppfolyósított gázokhoz használt zárt nyomástartó tartályok gyártására a következő követelményeket kell alkalmazni: 6.2.1.1.5.1 Minden egyes nyomástartó tartályra meg kell állapítani a felhasznált fém mechanikai tulajdonságait, beleértve az ütőszilárdságot és a hajlítási együtthatót. Az ütőszilárdságra (a fajlagos ütőmunka vizsgálatára) vonatkozóan lásd a 6.8.5.3 bekezdést. 6.2.1.1.5.2 A nyomástartó tartályokat hőszigetelni kell. A hőszigetelést az ütések ellen burkolattal kell védeni. Ha a nyomástartó tartály és a burkolat közötti tér légüres (vákuumszigetelés), a védőburkolatot úgy kell méretezni, hogy egy elismert műszaki szabályzat szerint számítva legalább 100 kPa (1 bar) külső nyomásnak vagy legalább 200 kPa (2 bar) (túlnyomás) számított kritikus felszakítási nyomásnak álljon ellen maradandó alakváltozás nélkül. Ha a burkolat gáztömören zár (pl. vákuumszigetelés esetén), külön berendezéssel kell megakadályozni, hogy a nyomástartó tartályon vagy szerelvényein bekövetkező tömítetlenség esetén a szigetelőrétegben veszélyes nyomás keletkezzék. A berendezésnek meg kell akadályoznia, hogy a szigetelésbe nedvesség hatoljon be. 6.2.1.1.5.3 Azok a zárt mélyhűtő tartályok, amelyek atmoszférikus nyomáson –182 ˚C alatti forráspontú, mélyhűtött, cseppfolyósított gázok szállítására szolgálnak, nem tartalmazhatnak olyan anyagokat, amelyek az oxigénnel vagy az oxigénben dús környezettel veszélyes módon reagálhatnak, ha a hőszigetelés olyan részén helyezkednek el, ahol fennáll annak a veszélye, hogy oxigénnel vagy oxigénben dús környezettel érintkeznek. 6.2.1.1.5.4 A zárt mélyhűtő tartályokat megfelelő emelő és rögzítő szerkezetekkel kell tervezni és ellátni. 6.2.1.2 A nyomástartó tartályok anyaga A nyomástartó tartályok és zárószerkezetük anyaga, valamint azok az anyagok, amelyek a tartalommal érintkezésbe kerülhetnek, csak olyanok lehetnek, amelyet a tartalom nem támad meg és nem képez velük ártalmas vagy veszélyes vegyületeket. A következő anyagok alkalmazhatók:

Source: https://magyarkozlony.hu/hivatalos-lapok/045a57d33e5c2d024572e6fece97ceab0fb9f63b/dokumentumok/9667abf626b118c92eddfdad2166f1e46917c4b4/letoltes